Sen sijaan että hallitukset myötäilevät muukalaisvihamielisiä mielipiteitä, heidän täytyy osoittaa todellista johtajuutta ja selittää äänestäjille, miksi meillä on moraalinen velvollisuus auttaa. Näin kirjoittaa rauhannobelisti, presidentti Martti Ahtisaari The Elders -verkkosivuston mielipidekirjoituksessaan.

-Joka vuosi kansainvälisenä pakolaispäivänä tunnen erityistä sympatiaa niitä miljoonia ihmisiä kohtaan, joiden on pakko paeta kodeistaan. Heidän ahdinkonsa tuntuu voimakkaasti, koska minä ja perheeni jaamme heidän kohtalonsa, Viipurista evakkoon vuonna 1939 lähtenyt Ahtisaari kirjoittaa.

Hän muistuttaa, että Syyrian kriisin vuoksi maailmassa on pahin pakolaiskriisi sitten toisen maailmansodan. Perussuomalaisten europarlamentaarikko Jussi Halla-ahon mielestä Ahtisaaren lähtökohta on väärä. Hän kertoi oman näkemyksensä perussuomalaisten puoluetoimistolla maantaina.

-Maailman rikkaimmat maat voivat, ja niiden pitäisi tehdä enemmän. Kuitenkin näemme, että Euroopan unionin vauraimmat maat sulkevat rajojaan ja kinastelevat siitä, kuinka monta pakolaista voivat hyväksyä, Ahtisaari kirjoittaa.

Hän moittii Euroopan unionia siitä, ettei se ole reagoinut pakolaisongelmaan riittävän tehokkaasti. Hän muistuttaa, että pelkästään tänä vuonna Pohjois-Afrikasta on tillut yli 100 000 pakolaista. Yle Uutiset kertoi maanantaina, että Suomen hallitus aikoo pienentää omaa pakolaiskiintiötään.

-Pakolaisvirta pitää hoitaa tehokkaasti ja inhimillisesti. EU:n jäsenvaltiot pystyvät kunnioittamaan velvollisuuksiaan pakolaisia kohtaan ja silti vastaamaan myös kansalaistensa huoleen taloudesta, jos ne jakavat taakan ja kustannukset, Ahtisaari sanoo.

Kansainvälistä pakolaispäivää vietettiin lauantaina 20. kesäkuuta.